CELEX: 62013CN0065
Language: et
Date: 2013-02-07 00:00:00
Title: Kohtuasi C-65/13: 7. veebruaril 2013 esitatud hagi — Euroopa Parlament versus Euroopa Komisjon

13.4.2013   
            
            
               ET
            
            
               Euroopa Liidu Teataja
            
            
               C 108/17
            
         7. veebruaril 2013 esitatud hagi — Euroopa Parlament versus Euroopa Komisjon
   (Kohtuasi C-65/13)
   2013/C 108/36
   Kohtumenetluse keel: prantsuse
   
      Pooled
   
   
      Hageja: Euroopa Parlament (esindajad: A. Tamás ja J. Rodrigues)
   
      Kostja: Euroopa Komisjon
   
      Hageja nõuded
   
   
               —
            
            
               tühistada komisjoni rakendusotsus, millega rakendatakse Euroopa Parlamendi ja nõukogu määrust (EL) nr 492/2011 seoses vabade töökohtade ja töötaotlejate vahendusega ning EURES-i taasloomisega;
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Euroopa Parlament tugineb tühistamishagis ühele ainsale väitele, mille kohaselt on rikutud Euroopa Parlamendi ja nõukogu määruse (EL) nr 492/2011 (1) artiklit 38. Parlamendi väitel kuritarvitas komisjoni vaidlustatud otsuse vastuvõtmisel talle liidu seadusandja antud võimu.
   Hageja leiab, et eespool nimetatud määruse artikkel 38 annab komisjonile üksnes rakendusvolitused, mille piirid tulenevad ELTL artiklist 291. Parlamendi arvates tuleb viimatinimetatud artiklit tõlgendada nii, et see ei võimalda võtta vastu üldkohaldatavaid akte, mis täiendavad seadusandliku akti teatavaid mitteolemuslikke osi. Alusakti mitteolemuslikke osi võib täiendada üksnes seadusandlike või delegeeritud aktidega ELTL artikli 290 tähenduses.
   Komisjoni vastuvõetud akt aga, mida tuleb käsitada rakendusaktina ELTL artikli 291 tähenduses, täiendab ka määruse (EL) nr 492/2011 teatavaid mitteolemuslikke osi. Seetõttu leiab parlament, et juhul kui on vaja täiendada määruse (EL) nr 492/2011 mitteolemuslikke osi, oleks komisjon ELTL artiklis 290 sätestatud delegeeritud akti vastuvõtmise volituse puudumisel pidanud esitama seadusandjale seadusandliku ettepaneku alusakti täiendamiseks või muutmiseks.
   
      (1)  Euroopa Parlamendi ja nõukogu 5. aprilli 2011. aasta määrus (EL) nr 492/2011 töötajate liikumisvabaduse kohta liidu piires (ELT L 141, lk 1).